als_Latn dik_Latn sag_Latn
Andon Lakuriqi
Andon Lakuriqi piktor shqiptar. Lindur në qytetin e Shkodrës në vitin 1934, ai mbaroi më pas liceun artistik "Jordan Misja" në Tiranë. Në vitin 1960 niset të studiojë Artet e Bukura në Shën Petërburg. Por në Rusi do të qëndronte vetëm një vit, për t’u kthyer në Tiranë ku nisi studimet në Institutin e Lartë të Arteve për Pikturë, studime që do t’i përfundonte në vitin 1965. Pas përfundimit të Institutit të Lartë të Arteve, ai punon disa vite në Tiranë si mësues i pikturës në Liceun "Jordan Misja" më pas kthehet në Elbasan, qyteti që do të kthehej në frymëzimin e përhershëm të tij artistik, deri në fund të jetës. Andoni ka qenë një personazh i njohur në jetën artistike të qytetit, duke mbajtur nga viti 1969-1980 detyrën e kryetarit të Lidhjes së Artistëve dhe Shkrimtarëve të qytetit. Në vitin 1969 bashkë me Kol Xhumarin dhe Gani Bedhija, është bashkautor i librit të Abetares. Ai mban titullin "Piktor i Merituar" dhe Urdhrin "Naim Frashëri", si dhe është fitues i një sërë çmimesh kombëtare në pikturë. Ndër punët më të njohura janë "Mbas fitores", "Fundi i fashizmit", "Ata që i kënduan luftës", "Kthim nga puna", "Vallja e shpatave", "Prova e parë", "Nusja e nënës", "Metalurgët", "Onufri", "Fitore sportive" etj. Disa nga këto vepra janë riprodhuar, filmuar dhe emëtuar në emisione postare të Postës Shqiptare, dhe janë përfshirë në albume të ndryshme.
fuv_Latn als_Latn